GOVOR MARJANA MAČKOŠKA, PREDSEDNIKA GZS

11. VRH SLOVENSKEGA GOSPODARSTVA

24. 11. 2016, BLED

Spoštovani gostje.

Digitalizacija ni nekaj novega. Začela se je dogajati že pred precej leti, dogaja se zdaj in dogajala se bo tudi v prihodnje. Zakaj torej v Sloveniji toliko govora in dogodkov na temo digitalizacije prav letos?

Valovi digitalizacije različno močno in ob različnem času preplavljajo različna področja družbe in tudi različne regije po svetu. Na to so mnogi opozarjali že pred leti.

Britanski The Economist je že leta 2012 zapisal, da digitalizacija ne bo spremenila le gospodarstva, temveč bo imela mnogo širši vpliv. “Digitalizacija proizvodnje bo spremenila način, kako je blago narejeno in tudi kakšno politiko bodo vodile vlade glede delovnih mest,« so zapisali v ugledni reviji.

Digitalizacija vzbuja toliko pozornosti, ker je velika priložnost in ker hkrati vzbuja strah. Kot vse revolucije je moteča. Zaradi nje veliko ljudi drgeta pred tovarnami prihodnosti.

Obenem pa omogoča, da se proizvodnja v vse večji meri seli nazaj v bogate države. Predvsem zato, ker so podjetja tako bližje svojim strankam in se lahko hitreje odzivajo na spremenjeno povpraševanje.

Potrošniki bodo zato imeli le malo težav pri prilagajanju na novo dobo boljših, hitro dostavljenih izdelkov. “Vladam pa bo veliko težje ... Morale bodo zagotoviti boljše šole za kvalificirano delovno sile, jasna pravila in enake konkurenčne pogoje za podjetja vseh vrst,« je že leta 2012 zapisal The Economist.

Z industrijo 4.0 in digitalizacijo je Evropo in z njo tudi Slovenijo zalil digitalni cunami. To je odgovor na vprašanje, zakaj se tudi v Sloveniji letos toliko pogovarjamo o digitalizaciji. To je dobro, saj se bomo le tako pravočasno odzvali na spremembe.

Pa vendar je vprašanje ali so v ospredju prave teme. Veliko se pogovarjamo o novih storitvah za potrošnike, ki temeljijo na digitalnih rešitvah. Zelo malo pa o digitalizaciji gospodarstva. Čeprav je to za Slovenijo ključno, saj so zelo pomemben del propulzivnega gospodarstva B2B podjetja.

Ta del podjetij uspešno sledi digitalnim trendom, ker bi bili sicer kot razvojni dobavitelji izrinjeni s trga. Zaradi digitalizacije poslovanja so se že sposobni odzvati naročilu tudi 5 minut po dvanajsti,, ne le 5 minut pred dvanajsto.

A to ne bo dovolj. Digitalni svet se še hitreje vrti naprej. Podjetja bodo morala hitreje digitalizirati svoje poslovanje, kar pa ne bo odvisno le od njih, temveč tudi od tega, kako bo digitalizacijo gospodarstva s strateškimi investicijami, s podporo razvoju in raziskavam in s primerno zakonodajo podprla vlada. Zato smo letos prvič poleg priporočil Vladi RS objavili tudi priporočila podjetjem.

Ko gre za digitalizacijo, je mnogo pomembnejših izzivov in hkrati priložnosti od tega, ali bo Uber prišel v Slovenijo. Le z roko v roki jih bomo znali pametno prebroditi in izkoristiti: IT podjetja z drugimi podjetji, zaposleni z vodstvi podjetij, podjetja s politiki, in nasprotno.

Cilj je jasen: popeljati Slovenijo med razvitejše članice EU.

To je ključna priložnost, ki jo ponuja digitalizacija. Zato se je ne smemo bati, temveč jo moramo zagrabiti in - zmagati.